**Ministru kabineta noteikumu projekta “Grozījumi Ministru kabineta 2010. gada 21. jūnija noteikumos Nr. 564 "Uzturēšanās atļauju noteikumi"” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Imigrācijas likuma 9.panta astotā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Eiropas Savienības zilā karte**  Eiropas Savienības zilā karte (turpmāk-ES zilā karte) ir Eiropas Savienības līmenī ieviesta termiņuzturēšanās atļauja, ko saskaņā ar Imigrācijas likuma 1.panta pirmās daļas 21.punktu Latvijas Republikā izsniedz ārzemniekam ar augstu kvalifikāciju, kurš tiek nodarbināts un par nolīgto samaksu veic noteiktu darbu darba devēja vadībā Latvijas Republikā, kā arī ieguvis augstāko izglītību studiju programmā, kuras ilgums attiecīgajā specialitātē vai darba līgumā noteiktajā nozarē ir vismaz trīs gadi.  ES zilās kartes darbības ietvars noteikts *Padomes 2009.gada 25.maija direktīvā 2009/50/EK par trešo valstu valstpiederīgo ieceļošanu un uzturēšanos augsti kvalificētas nodarbinātības nolūkos* (turpmāk-Direktīva), bet Latvijas Republikā ES zilā karte ieviesta ar grozījumiem Imigrācijas likumā, kas stājās spēkā 2011.gada 16.jūnijā. Uz ES zilās kartes saņemšanu var pretendēt trešo valstu pilsoņi ar augstāko izglītību. Eiropas Savienības vai Eiropas Ekonomiskās zonas dalībvalstu pilsoņiem ES zilās kartes netiek izsniegtas.  ES zilā karte sniedz iespējas trešo valstu pilsoņiem un to ģimenes locekļiem paātrinātā veidā nokārtot nepieciešamos dokumentus iebraukšanai un darba atļaujas iegūšanai Latvijas Republikas teritorijā, kā arī sniedz papildus priekšrocības salīdzinājumā ar nacionālā līmeņa termiņuzturēšanās atļaujām (piemēram, ja ES zilā karte tiek pieprasīta uz termiņu, kas nepārsniedz vienu gadu, tā tiek izsniegta uz laiku, kas par trīs mēnešiem pārsniedz darba līguma termiņu; tāpat, ES zilās kartes saņēmējam tiek dotas tiesības mainīt darba devēju).  ES zilā karte ir alternatīvs t.s darba atļaujas iegūšanas veids ar papildus priekšrocībām un prasībām (augsta kvalifikācija). Vienlaikus, jāņem vērā, ka ārzemnieks var noformēt darba atļauju parastā kārtībā un tādā gadījumā uz viņu attieksies tikai prasība par minimālo atalgojumu, kuram jābūt ne zemākam par vidējo bruto atalgojumu Latvijā iepriekšējā gadā. ES valstīs darba devēji izmanto ES zilās kartes sniegtās priekšrocības, lai piesaistītu augstas kvalifikācijas speciālistus no trešajām valstīm.  Lai ārzemnieks varētu pretendēt uz ES zilo karti, darba devējam, kurš vēlas minēto ārzemnieku nodarbināt Latvijas Republikas teritorijā, ir jāiesniedz Pilsonības un migrācijas lietu pārvaldē (turpmāk-PMLP) izsaukuma pieprasījums. Iesniedzot izsaukuma pieprasījumu, jāiesniedz arī dokumenti, kas apliecina, ka pretendents ir ieguvis augstāko izglītību konkrētajā specialitātē vai nozarē, kurā tas tiks nodarbināts.  Saskaņā ar PMLP sniegtajiem datiem no 2012.gada līdz 2016.gadam ieskaitot ir izsniegtas 258 pirmreizējās ES zilās kartes, **no tām, 66% informācijas un komunikāciju tehnoloģiju vecākajiem speciālistiem** (saskaņā ar *Starptautiskā standartizēto profesiju klasifikatora (ISCO-08)* lietoto klasifikāciju).  1.tabula  Pirmreizēji izsniegtās ES zilās kartes Latvijas Republikā:   |  |  |  |  |  |  |  | | --- | --- | --- | --- | --- | --- | --- | | Profesiju apakšgrupa\* | 2012 | 2013 | 2014 | 2015 | 2016 | **Kopā** | | Vadītāji, valsts augstākās amatpersonas un likumdevēji |  |  |  |  | 1 | 1 | | Administratīvie vadītāji un komercdirektori | 1 | 2 | 3 | 6 |  | 12 | | Ražošanas un specializēto pakalpojumu jomas vadītāji |  |  | 3 | 4 |  | 7 | | Vadītāji viesmīlības, ēdināšanas, tirdzniecības un citu pakalpojumu jomā |  | 2 |  |  |  | 2 | | Zinātnes un inženierzinātņu jomas vecākie speciālisti | 3 | 1 | 7 | 10 | 14 | 35 | | Veselības aprūpes vecākie speciālisti | 1 |  |  |  |  | 1 | | Komercdarības un pārvaldes (administrācijas) vecākie speciālisti | 6 | 1 | 2 | 1 | 4 | 14 | | Informācijas un komunikāciju tehnoloģiju vecākie speciālisti | 5 | 4 | 9 | 63 | 89 | 170 | | Juridisko, sociālo un kultūras lietu vecākie speciālisti | 1 |  | 8 | 3 | 4 | 16 | | **Kopā** | 17 | 10 | 32 | 87 | 112 | 258 |   \*saskaņā ar ISCO-08 klasifikāciju  Avots: PMLP  2.tabula  Pirmreizēji izsniegto ES zilo karšu saņēmēju pilsonības valsts:   |  |  |  |  |  |  |  | | --- | --- | --- | --- | --- | --- | --- | |  | 2012 | 2013 | 2014 | 2015 | 2016 | **Kopā** | | Ukraina | 6 | 6 | 20 | 49 | 40 | **121** | | Krievija | 8 | 1 | 7 | 16 | 49 | **81** | | Baltkrievija | 1 | 1 | 3 | 4 | 7 | **16** | | Ķīna | - | 1 | - | 7 | 1 | **9** | | Uzbekistāna | - | 1 | - | 4 | 1 | **6** | | Indija | - | - | - | 3 | 3 | **6** | | Armēnija | - | - | - | - | 4 | **4** | | Azerbaidžāna | - | - | - | - | 2 | **2** | | Kazahstāna | - | - | - | 1 | 1 | **2** | | Pakistāna | - | - | 1 | 1 | - | **2** | | Moldova | - | - | - | - | 1 | **1** | | Ēģipte | - | - | - | - | 1 | **1** | | Izraēla | - | - | - | - | 1 | **1** | | Filipīnas | - | - | - | - | 1 | **1** | | Serbija | - | - | - | 1 | - | **1** | | Meksika | - | - | - | 1 | - | **1** | | ASV | - | - | 1 | - | - | **1** | | Gruzija | 1 | - | - | - | - | **1** | | Horvātija | 1 | - | - | - | - | **1** |   Avots: PMLP  **Nepieciešamība pēc MK noteikumu projektā noteiktās kārtības**  Ministru kabineta noteikumu projekts “*Grozījumi Ministru kabineta 2010.gada 21.jūnija noteikumos Nr.564 “Uzturēšanās atļauju noteikumi”*”(turpmāk-MK noteikumu projekts) **papildina** Ministru kabineta 2010.gada 21.jūnija noteikumus Nr.564 “*Uzturēšanās atļauju noteikumi*” (turpmāk-noteikumi Nr.564) **ar kārtību, kādā pretendentam var tikt izsniegta ES zilā karte gadījumos, ja tam nav atbilstošas augstākās izglītības konkrētajā specialitātē vai nozarē, kurā pretendents tiks nodarbināts Latvijas Republikā.**  Minētās kārtības izstrāde atspoguļo nepieciešamību pielāgot imigrācijas politiku esošajām nodarbinātības un nozaru attīstības tendencēm, jo atsevišķās nozarēs ir pieaudzis to speciālistu skaits, kuriem ir nepieciešamās zināšanas, pieredze un kvalifikācija, taču nav augstākās izglītības vai tā ir iegūta citā specialitātē vai nozarē. Īpaši šī tendence vērojama informācijas un komunikāciju tehnoloģiju jomā.  Pieprasījums pēc ES zilajām kartēm atsevišķās profesiju grupās (1.tabula) liecina par pieprasījuma pēc kvalificēta darbaspēka pieaugumu nozarēs ar augstu pievienoto vērtību (primāri, informācijas un telekomunikāciju tehnoloģiju jomā).  MK noteikumu projektā noteiktās kārtības apstiprināšana nepieciešama, lai veicinātu augsti kvalificētu speciālistu piesaisti nozarēs ar augstu pievienoto vērtību un īstermiņā mazinātu darbaspēka trūkumu, kas būtiski ierobežo Latvijas ekonomikas izaugsmi, īpaši tādās nozarēs kā apstrādes rūpniecība un informācijas un komunikāciju tehnoloģijas (turpmāk-IKT). Paredzams, ka pirmreizēji izsniegto ES zilo karšu skaits pēc grozījumu apstiprināšanas nepieaugs vairāk par aptuveni 50 gadījumiem gadā, kas nav būtisks skaitlis attiecībā uz iztrūkstošo darba spēku nozarēs ar augstu pievienoto vērtību, taču vienlaikus, var veicināt atsevišķu uzņēmumu apgrozījuma kāpumu, veicinot potenciālos augsti kvalificētus darba ņēmējus izšķirties par labu darba piedāvājumam Latvijā.  Pirmreizēji izsniegto ES zilo karšu dinamika atspoguļo Ekonomikas ministrijas (turpmāk-EM) prognozes par izmaiņām darbaspēka pieprasījuma pa profesiju grupām. Saskaņā ar EM prognozēm vidējā termiņā saglabāsies jūtamas disproporcijas starp darbaspēka pieprasījumu un piedāvājumu. Sagaidāms, ka profesiju griezumā vidējā termiņā pieprasījums palielināsies pēc zinātnes un inženierzinātņu speciālistiem, kā arī IKT jomas speciālistiem. Pat pie relatīvi augsta atalgojuma līmeņa, atsevišķās profesijās jau pašlaik ir grūtības apmierināt pieaugošo pieprasījumu ar atbilstošas kvalifikācijas darbaspēku (piemēram – IT nozarē, programmētāji). Saskaņā ar EM darba tirgus vidējā un ilgtermiņa prognozēm, darbaspēka pieprasījums profesiju apakšgrupā *“25 Informācijas un komunikācijas tehnoloģiju jomas vecākie speciālisti”* 2022.gadā un 2030.gadā būs par 6% lielāks nekā piedāvājums[[1]](#footnote-2). Atsevišķos darba tirgus segmentos (reģionos, atsevišķās profesijās) disproporcijas varētu būt pietiekami nozīmīgas, lai kavētu noteiktu tautsaimniecības sektoru izaugsmi (ar EM prognozēm var iepazīties EM mājas lapā pieejamajā “*Informatīvajā ziņojumā par darba tirgus vidēja un ilgtermiņa prognozēm*”).  Saskaņā ar nodibinājuma “Domnīca Certus” 2017.gada ziņojumu “IKT Nozare: izrāviena scenārijs”, lai nodrošinātu IKT nozares attīstību un apmierinātu citu nozaru pieprasījumu pēc IKT speciālistiem, nepieciešami 3 000 IKT studiju programmu absolventi gadā (informācijas tehnoloģiju pamatstudiju programmu absolventi 2016.gadā Latvijā – 656).  Darbaspēka piedāvājuma sarukumu Latvijā (prasmju zuduma, novecošanās, zemās dzimstības un emigrācijas dēļ) apvienojumā ar administratīvi teritoriālās vienības sadrumstalotību un finansiālajām grūtībām Ārvalstu investoru padome Latvijā uzskata par galvenajiem draudiem valsts spējai piesaistīt investīcijas un radīt ilgtspējīgas un labi apmaksātas darbavietas[[2]](#footnote-3). Padomes ziņojumā[[3]](#footnote-4) norādīts, ka lielākā daļa Ārvalstu investoru padomes Latvijā biedru tuvāko 3-5 gadu laikā prognozē nepieciešamā darbaspēka nepietiekamību, līdz ar to Ārvalstu investoru padome Latvijā aicina izstrādāt pārdomātu imigrācijas politiku, lai piesaistītu investīcijas, kas paredz lielu nodarbināto skaitu. Pārdomāta imigrācijas politika ietver arī juridisko un administratīvo ierobežojumu atvieglošanu, tādējādi ļaujot piesaistīt kvalificētu darbaspēku no valstīm ārpus Eiropas Savienības un Eiropas Ekonomikas zonas.  Arī konsultāciju kompānijas “*Ernst and Young*” 2015.gada pētījumā par Eiropas Savienības valstu pievilcīgumu ārvalstu investoriem norādīts, ka ierobežotais darbaspēka piedāvājums Baltijas valstīm rada nevienlīdzīgas konkurences apstākļus ar citām Eiropas Savienības dalībvalstīm lielu investīciju projektu piesaistīšanā.[[4]](#footnote-5)  Nepilnīgais darbaspēka piedāvājums apgrūtina iespēju sasniegt Latvijas tautsaimniecības vidēja termiņa attīstības mērķis - sabalansētu ekonomikas izaugsmi vismaz 5% gadā, kā arī valdības noteikto mērķi – līdzsvarotas un konkurētspējīgas tautsaimniecības attīstība, vidējā termiņā panākot stabilu un sabalansētu iekšzemes kopprodukta pieaugumu 5% apmērā ik gadu.  **MK noteikumu projektā noteiktā kārtība**  Saskaņā ar Imigrācijas likuma 9.panta astoto daļu Ministru kabinets nosaka kārtību, kādā profesionālo pieredzi var atzīt par derīgu ES zilās kartes saņemšanai attiecīgā specialitātē vai nozarē.  Saskaņā ar noteikumu Nr.564 7.punktu, pirms uzturēšanās atļaujas pieprasīšanas vai reģistrēšanas (t.sk. ES zilās kartes pieprasīšanas vai reģistrēšanas), darba devējam (uzaicinātājam) ir jānoformē PMLP izsaukuma pieprasījums ārzemniekam, kuru paredzēts nodarbināt Latvijas Republikas teritorijā. Bez darba devēja uzaicinājuma ārzemnieks darba atļauju Latvijas Republikā nevar saņemt. Šis nosacījums MK noteikumu projekta ietvaros netiek mainīts.  Ņemot vērā to, ka saskaņā ar Direktīvu ES zilās kartes sniegtās iespējas netiek attiecinātas uz Imigrācijas likuma 1.panta pirmās daļas 12.punktā minētajiem Savienības pilsoņiem, **ar terminu “ārzemnieks” šo MK noteikumu izpratnē tiek saprasts trešo valstu pilsonis**.  **MK noteikumu projekts paredz**, ka darba devējs, noformējot izsaukuma pieprasījumu ārzemniekam, kurš vēlas saņemt ES zilo karti, bet kuram nav augstākās izglītības attiecīgajā profesijā, kurā tiks nodarbināts, **iesniedz PMLP apliecinājumu par ārzemnieka profesionālo pieredzi** profesijā un nozarē, kurā viņš tiks nodarbināts Latvijas Republikā, sniedzot sekojošu informāciju par katru no darba tiesisko attiecību periodiem, kurā gūta konkrētā pieredze:   * Darba devēja nosaukums; * Darba devēja reģistrācijas numurs; * Darba devēja juridiskā adrese; * Darba tiesisko attiecību periods; * Amats un galvenie darba pienākumi.   Tāpat, noformējot izsaukuma pieprasījumu darba devēja pārstāvis PMLP **iesniedz ārvalstu nodokļu administrācijas vai sociālās apdrošināšanas iestādes (**VID vai VSAA ekvivalents) **izsniegtu ārzemnieka iepriekšējo nodarbinātību apliecinošu dokumentu**.  Izskatot uzaicinātāja (darba devēja) izsaukuma pieprasījumu ārzemniekam, kurš vēlas saņemt ES zilo karti, bet kuram nav atbilstošas augstākās izglītības, **PMLP izvērtē** izsaukuma pieprasījuma veicēja sniegto **informāciju par ārzemnieka iepriekšējo darba pieredzi** un tās atbilstību ES zilās kartes saņemšanai. Nepieciešamības gadījumā PMLP var lūgt uzrādīt ārzemnieka iepriekšējā darba devēja izsniegtu izziņu par ārzemnieka iepriekšējo darba pieredzi.  Tāpat, šaubu vai neskaidrību gadījumā PMLP var vērsties pie ministrijas, kura saskaņā ar ministrijas nolikumu ir vadošā valsts pārvaldes iestāde nozarē, kurā ārzemnieks tiks nodarbināts Latvijas Republikas teritorijā, ar lūgumu sniegt viedokli par ārzemnieka profesionālās pieredzes atbilstību darbam konkrētajā profesijā un nozarē.  Atbildīgā ministrija 20 darba dienu laikā sniedz rakstisku ministrijas **viedokli** par to vai ārzemnieka profesionālā pieredze ir atbilstoša profesionālajai kvalifikācijai, kas nepieciešama, lai strādātu profesijā un nozarē, kurā ārzemnieks tiks nodarbināts Latvijas Republikas teritorijā. Jāņem vērā, ka no atbildīgās ministrijas netiek prasīts atzinums, bet gan viedoklis. Gatavojot viedokli, atbildīgā ministrija var vērsties pie konkrētās nozares vadošās darba devēju asociācijas ar lūgumu sniegt papildus viedokli, informāciju.  Atbildīgo ministriju iesaistīšana procesā veicinās arī to aktīvāku iesaisti nozaru aktuālo problēmjautājumu izzināšanā un risinājumu meklēšanā.  MK noteikumu projektā ietvertā kārtība nerada papildus ierobežojumus ES zilo karšu saņēmējiem un darba devējiem, kuri uzaicina darbā trešo valstu pilsoni, kurš vēlas noformēt ES zilo karti, jo joprojām būs iespēja noformēt darba atļauju parastā kārtībā. Gluži pretēji – minētā kārtība paplašina darba devēju iespējas piesaistīt augsti kvalificētu darbaspēku.  MK noteikumu projekts nav pretrunā ar direktīvas pamatideju par pārskatāmu un caurspīdīgu pieeju augstas kvalifikācijas trešo valstu darbinieku piesaistei, jo ES zilās kartes saņemšanai iesniegto pamatojumu izvērtēs PMLP.  Personas datu aizsardzību Latvijas Republikā regulē Fizisko personu datu aizsardzības likums. Procesā iesaistītajām publiskās pārvaldes institūcijām, kā arī nevalstiskajām organizācijām (gadījumā, ja notiek konsultēšanās ar darba devēju organizācijām) par ārzemnieka profesionālās pieredzes atbilstību ES zilās kartes saņemšanai jāņem vērā spēkā esošais tiesību normatīvais regulējums.  **MK noteikumu projekts neatceļ un negroza šobrīd spēkā esošos tiesību normatīvos aktus, kas regulē uzturēšanās atļauju ar tiesībām uz nodarbinātību piešķiršanu attiecībā uz reglamentētajām profesijām**. Saskaņā ar Eiropas Parlamenta un Padomes 2005.gada 7.septembra direktīvu 2005/36/EK par profesionālo kvalifikācijas atzīšanu (turpmāk – direktīva 2005/36/EK). Latvijā profesionālās kvalifikācijas atzīšana tiek nodrošināta atbilstoši likumam „*Par reglamentētajām profesijām un profesionālās kvalifikācijas atzīšanu*”, kurā iekļautās tiesību normas izriet no direktīvas 2005/36/EK.  Līdz ar to, **ja persona tiks nodarbināts reglamentētajā profesijā, pirms ES zilās kartes un tiesību uz nodarbinātību piešķiršanas personai jāiegūst tiesības nodarboties ar konkrēto arodu Latvijas Republikā atbilstoši likuma „*Par reglamentētajām profesijām un profesionālās kvalifikācijas atzīšanu*” noteiktajā kārtībā.** Persona, kuras profesionālā kvalifikācija atzīta iepriekš minētā likuma noteiktajā kārtībā saņem kvalifikācijas atzīšanas apliecību. Tas nozīmē, ka tikai tās personas, kuru ārvalstīs iegūtās teorētiskās zināšanas un praktiskās iemaņas būs atbilstošas Latvijas Republikā noteiktajām prasībām attiecībā uz izglītības līmeni, saturu, raksturu un izglītošanās ilgumu attiecīgajā reglamentētajā profesijā vai specialitātē, būs tiesīgas saņemt ES zilo karti.  MK noteikumu projektā ietvertās kārtības ietekme uz izsniegto ES zilo karšu skaitu un to izsniegšanas procesu tiks izvērtēta, nepieciešamības gadījumā veicot izmaiņas apstiprinātajā kārtībā, strādājot pie Ministru kabineta 2018.gada 15.februāra rīkojuma Nr.61 (prot. Nr.9 34.§) par konceptuālo ziņojumu “*Konceptuāls ziņojums par imigrācijas politiku*” 3.punktā Iekšlietu ministrijai dotā uzdevuma – līdz 2019.gada 31.martam sagatavot likumprojektu “Imigrācijas likums” – izpildes. Tāpat, tiks veikts ikgadējs šajos MK noteikumos atrunātajā kārtībā izsniegto darba atļauju monitorings Pilsonības un Migrācijas lietu pārvaldei strādājot pie gadskārtējā politikas ziņojuma par migrācijas un patvēruma situāciju Latvijā un būtiska pieprasījuma pēc šajos MK noteikumos atrunātajā kārtībā izsniegto ES zilo karšu pieauguma gadījumā, sadarbībā ar sociālajiem partneriem tiks izvērtēta nepieciešamība veikt izmaiņas apstiprinātajā kārtībā.  **Citas EM aktivitātes attiecībā uz darbaspēka pieprasījuma un piedāvājuma neatbilstību novēršanu**  Lai palielinātu darba tirgus efektivitāti, EM plāno pasākumus vietējā darbaspēka piedāvājuma uzlabošanai, tomēr šādu pasākumu ietekme ir lēna un jūtams efekts būs redzams tikai ilgtermiņā. Tāpēc īstermiņā tiek apsvērti pasākumi, kas ļauj efektīvāk izmantot arī pieejamos ārvalstu darba resursus. Līdz ar to EM uzskata, ka nepieciešams nodrošināt tādus imigrācijas politikas mehānismus, kas kompensētu darbaspēka nepietiekamību Latvijas ekonomikas attīstībai nozīmīgās nozarēs.  Vienlaikus, EM plāno ilgtermiņa pasākumus vietējā darbaspēka piedāvājuma uzlabošanai, kas sevī ietvertu darba ņēmēju apmācības nozarēs iztrūkstošajās profesijās. Līdz 2021.gadam plānots paaugstināt kvalifikāciju vairāk kā 24 000 inženieriem, ražošanas iekārtu operatoriem, tehniķiem, programmētājiem u.c. darba ņēmējiem.  Izglītības un zinātnes ministrijas pārraudzībā esošajā 8.4.1. pasākuma “*Pilnveidot nodarbināto personu profesionālo kompetenci*” ietvaros tiks piešķirts atbalsts nodarbinātajiem profesionālās tālākizglītības, profesionālās pilnveides un neformālās izglītības programmu apguvei. Pasākuma mērķa grupa ir nodarbinātie 3.-5.kvalifikācijas līmenī (nodarbinātie ar profesionālo izglītību). Šobrīd 8.4.1.pasākumā tiek veikti sagatavošanās darbi, lai 2017.gada augustā nodarbinātie varētu sākt pieteikties apmācībā.  Ministru kabinets 2016.gada 15.jūnijā pieņēma noteikumus Nr.484 “*Kārtība, kādā organizē un īsteno darba vidē balstītas mācības”.* Minētie noteikumi nosaka darba vidē balstīto (turpmāk – DVB) mācību īstenošanas nosacījumus, iesaistīto pušu tiesības un pienākumus, koordinējot un veicinot komersantu sadarbību ar izglītības iestādēm un nodrošinot profesionālās izglītības atbilstību aktuālajām darba tirgus prasībām. Notiek darbs pie *Darba vidē balstītu mācību organizēšanas un īstenošanas vadlīnijas* projekta.  2016.gadā veikti sagatavošanas darbi Eiropas Sociālā fonda (turpmāk-ESF) projekta *“Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā”* uzsākšanai. Projekta ietvaros, kas tika uzsākts 2017.gada 27.janvārī, jau ir notikušās pirmās informatīvās tikšanās ar profesionālo izglītības iestāžu un uzņēmumu pārstāvjiem par projekta īstenošanas nosacījumiem. Līdz 2023.gada 3.ceturksnim projekta ietvaros plānots sniegt atbalstu 3 150 audzēkņu iesaistei DVB mācībās un 11 025 audzēkņiem dalībai mācību praksēm uzņēmumā  Tāpat, EM ir iesaistījusies Kultūras ministrijas koordinētajā *Sabiedrības integrācijas plānošanas dokumenta 2019.-2025.gadam* izstrādē. Minētās aktivitātes ietvaros tiks vērtētas arī iespējas turpināt pasākumus, kuri bija iekļauti *Reemigrācijas atbalsta pasākumu plānā 2013.-2016.gadam,* kurš noslēdzās 2016.gada nogalē (piemēram, reintegrācijas pasākumi reemigrantiem un viņu ģimenes locekļiem, sadarbība un saišu uzturēšana ar diasporas organizācijām). Turpinot darbu pie minētā plānošanas dokumenta izstrādes, EM ir iesaistījusies tautsaimniecības attīstības virziena ekspertu darba grupā, kuras ietvaros tiks identificēti iespējamie pasākumi attiecībā uz diasporas iesaistes veicināšanu tautsaimniecības attīstībā. Tāpat, Latvijas Investīciju un attīstības aģentūra turpina darbu pie aģentūras plānošanas dokumenta izstrādes darbam ar diasporu. |
| 3. | Projekta izstrādē iesaistītās institūcijas | Pilsonības un migrācijas lietu pārvalde,  Latvijas Darba devēju konfederācija |
| 4. | Cita informācija | EM izstrādātais MK noteikumu projekts saistīts ar Ministru kabinetā 2017.gada 6.jūnijā apstiprinātajiem Ministru kabineta noteikumiem Nr.300 “*Grozījumi Ministru kabineta 2010.gada 21.jūnija noteikumos Nr.564 “Uzturēšanās atļauju noteikumi”*”, kas nosaka, ka ārzemnieka uzaicinātājam nav jāiesniedz legalizēta izglītības dokumenta vai triju gadu pieredzi apliecinoša dokumenta kopiju profesijā, kurā darba devējs plāno nodarbināt ārzemnieku, pievienojot noteiktā kārtībā apliecinātu tulkojumu valsts valodā, ja ārzemnieks, kurš pieprasa ES zilo karti, netiks nodarbināts reglamentētā profesijā un darba devējs iesniedz ārzemnieka piecu gadu profesionālo pieredzi apliecinošu dokumentu, kas saņemts atbilstoši normatīvajiem aktiem, kuri nosaka kārtību, kādā profesionālo pieredzi var atzīt par derīgu ES zilās kartes saņemšanai attiecīgā specialitātē vai nozarē. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ārzemnieki, kas pieprasa ES zilās kartes un viņu uzaicinātāji (darba devēji). Saskaņā ar PMLP sniegto informāciju, no 2012. līdz 2016.gadam kopā izsniegtas 258 pirmreizējās ES zilās kartes. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums labvēlīgi ietekmēs tautsaimniecību, mazinot laiku, kas nepieciešams darba devējiem, lai piesaistītu augsti kvalificētus un Latvijā trūkstošus speciālistus no ārvalstīm. |
| 3. | Administratīvo izmaksu monetārs novērtējums | Noteikumu projekta apstiprināšanas gadījumā netiek prognozēts administratīvo izmaksu pieaugums vai samazinājums. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | ES zilās kartes darbības ietvars noteikts Padomes 2009.gada 25.maija direktīvā 2009/50/EK par trešo valstu valstpiederīgo ieceļošanu un uzturēšanos augsti kvalificētas nodarbinātības nolūkos (turpmāk-Direktīva), bet Latvijas Republikā ES zilā karte ieviesta ar grozījumiem Imigrācijas likumā, kas stājās spēkā 2011.gada 16.jūnijā. Saskaņā ar Direktīvu, uz ES zilās kartes saņemšanu var pretendēt trešo valstu pilsoņi ar augstāko izglītību. Vienlaikus, Direktīvas 2.panta g) apakšpunktā noteikts, ka **augstāko profesionālo kvalifikāciju apliecina ar dokumentu par augstākās izglītības kvalifikāciju vai, atkāpjoties no šā noteikuma, ja tas paredzēts attiecīgās valsts tiesību aktos, vismaz ar piecu gadu profesionālo pieredzi līmenī, kas līdzvērtīgs augstākās izglītības kvalifikācijai attiecīgajā specialitātē vai nozarē, kas noteikta darba līgumā vai saistošajā darba piedāvājumā**. |
| 2. | Citas starptautiskās saistības | Nav |
| 3. | Cita informācija | MK noteikumu projekts sagatavots atbilstoši Direktīvas 2.panta g) apakšpunktā sniegtajai iespējai dalībvalstij noteikt kārtību, kādā iespējams apliecināt augstāko profesionālo kvalifikāciju ES zilās kartes saņemšanai, ja pretendentam ir vismaz piecu gadu profesionālā pieredze līmenī, kas līdzvērtīgs augstākās izglītības kvalifikācijai attiecīgajā specialitātē vai nozarē. Šobrīd Latvijā nav spēkā esošu tiesību normu, kas noteiktu kārtību, kādā iespējams apliecināt profesionālās pieredzes līdzvērtību augstākajai izglītībai. MK noteikumu projektā ietvertā kārtība attiecināma tikai uz ES zilo karšu saņemšanu. |

|  |  |  |  |
| --- | --- | --- | --- |
| **1.tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Padomes 2009.gada 25.maija direktīva 2009/50/EK par trešo valstu valstpiederīgo ieceļošanu un uzturēšanos augsti kvalificētas nodarbinātības nolūkos | | |
| A | B | C | D |
| 2.panta g) apakšpunkts | Ministru kabineta noteikumu projekts “*Grozījumi Ministru kabineta 2010. gada 21. jūnija noteikumos Nr. 564 "Uzturēšanās atļauju noteikumi"*” | Tiek pārņemts *Padomes 2009.gada 25.maija direktīvas 2009/50/EK par trešo valstu valstpiederīgo ieceļošanu un uzturēšanos augsti kvalificētas nodarbinātības nolūkos* 2.panta g)apakšpunktā minētais izņēmuma gadījums. | Netiek paredzētas stingrākas prasības nekā, nekā paredzēts attiecīgajos ES tiesību aktos |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Padomes 2009.gada 25.maija direktīvas 2009/50/EK par trešo valstu valstpiederīgo ieceļošanu un uzturēšanos augsti kvalificētas nodarbinātības nolūkos (turpmāk-direktīva) panta g) apakšpunktā noteikts, ka augstāko profesionālo kvalifikāciju apliecina ar dokumentu par augstākās izglītības kvalifikāciju vai, atkāpjoties no šā noteikuma, ja tas paredzēts attiecīgās valsts tiesību aktos, vismaz ar piecu gadu profesionālo pieredzi līmenī, kas līdzvērtīgs augstākās izglītības kvalifikācijai attiecīgajā specialitātē vai nozarē, kas noteikta darba līgumā vai saistošajā darba piedāvājumā.  Sākotnēji 2011.gadā ieviešot direktīvu nacionālajā līmenī, direktīvas 2.panta g) apakšpunktā dotā iespēja noteikt, ka ES zilo karti var izsniegt ārzemniekam, kuram nav augstākās izglītības, bet ir vismaz piecu gadu profesionālā pieredze, netika izmantota, jo Latvijas Republikā nav izstrādāta kārtība kādā profesionālo pieredzi var pielīdzināt augstākajai izglītībai.  Kopš 2011.gada Latvijas Republikas teritorijā atsevišķās nozarēs ir pieaudzis to speciālistu skaits, kuriem ir nepieciešamās zināšanas, pieredze un kvalifikācija, taču nav augstākās izglītības vai tā ir iegūta citā specialitātē vai nozarē. Īpaši šī tendence vērojama informācijas un komunikāciju tehnoloģiju jomā. MK noteikumu projektā noteiktās kārtības apstiprināšana nepieciešama, lai veicinātu augsti kvalificētu speciālistu piesaisti nozarēs ar augstu pievienoto vērtību un īstermiņā mazinātu darbaspēka trūkumu, kas būtiski ierobežo Latvijas ekonomikas izaugsmi, īpaši tādās nozarēs kā apstrādes rūpniecība un informācijas un komunikāciju tehnoloģijas. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Saskaņā ar Direktīvas transponēšanas noteikumiem, dalībvalstis tūlīt dara zināmus Eiropas Komisijai pieņemtos tiesību aktu noteikumus, kas saistīti ar Direktīvas pārņemšanu. | | |
| Cita informācija | Nav | | |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Nav attiecināms | | | |

|  |  |  |  |
| --- | --- | --- | --- |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc noteikumu apstiprināšanas Ekonomikas ministrijas nodrošinās informēšanas pasākumus. | |
| 2. | Sabiedrības līdzdalība projekta izstrādē | Sabiedrības līdzdalība projekta izstrādē nodrošināta, trīs nedēļas (2017.gada 8.novembrī) pirms likumprojekta izsludināšanas Valsts sekretāru sanāksmē to publicējot Ekonomikas ministrijas mājaslapā un Valsts kancelejas mājaslapā, kā arī tiks nodrošināta turpmākā likumprojekta saskaņošanas gaitā pēc tā izsludināšanas Valsts sekretāru sanāksmē. | |
| 3. | Sabiedrības līdzdalības rezultāti | Sabiedrības pārstāvju komentāri sabiedrības līdzdalības procesa laikā nav saņemti. | |
| 4. | Cita informācija | Nav | |
|  |  |  | |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | | Iekšlietu ministrija, Pilsonības un migrācijas lietu pārvalde |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | | Nav |

Ministru prezidenta biedrs,

ekonomikas ministrs Arvils Ašeradens

Vīza:

valsts sekretārs Ēriks Eglītis

23.03.2018

Bukšs, 67219272

Aldis.Bukss@em.gov.lv

1. Ekonomikas Ministrija (2016) *“Informatīvais ziņojums par darba tirgus vidēja un ilgtermiņa prognozēm”* [↑](#footnote-ref-2)
2. Ārvalstu Investoru padome Latvijā (2015) *„Viedokļa ziņojums par ilgtspējīgu ekonomikas attīstību”*,   
   arī tikšanās ar Latvijas valdību 2015.gada 19.augustā un 25.septembrī [↑](#footnote-ref-3)
3. Ārvalstu Investoru padome Latvijā (2015) *„Viedokļa ziņojums par darbaspēka pieejamību un kvalitāti”* [↑](#footnote-ref-4)
4. http://www.ey.com/Publication/vwLUAssets/EY-european-attractiveness-survey-2015/$FILE/EY-european-attractiveness-survey-2015.pdf [↑](#footnote-ref-5)